«Инталы колö лоны мусерпас вылын Коми Республикалöн промышленнöя сöвман местаöн

Та йылысь висьталiс республикаса Юралысь Вячеслав Гайзер Интаö удж кузя ветлiгöн. Кар сöвмöм йылысь республикаса Юралысь сёрнитiс велöдысьяскöд аддзысьлiгöн.

Торйöн кö, В.Гайзер тырвыйö висьталiс вежсьöмъяс йылысь, кутшöмъяс мунöны öнi «Интаса» шахтаын да сы йылысь, кыдзи мунö уджыс выль стратегическöй уджъёртöс бöрйöм кузя.

«Ме рад, мый миян из шом йылысь юасьöны тöдчана инвесторъяс, колана ногöн ставсö гöгöрвоöны юрнуöдысьяс, кыдзи карса, сiдзи и шахтаса. Талун лöсьöдöма да уджалö шахта выльмöдöм кузя уджтас, мый серти кутас водзö сöвмыны из шом перйöм. Воськов бöрся воськов предприятие сöвмö водзö, – пасйис В.Гайзер. – Из шом промышленносьт сöвмöмыс сiдзжö колö «Северстальлы» да Новолипецкса металлургия комбинатлы. Таысь кындзи, Интаын эмöсь геологоразведка нуöдысь предприятиеяс, водзö сöвмысь туйвизьяс пöвстын – зарни перйöм, кварц да марганеч перйöм».

Йöзöс велöдöм йылысь сёрнитiгöн велöдысьяс аттьöалiсны республикаса Юралысьöс мытшöдъяс видлалöм дорö колана ногöн пырöдчöмысь, торйöн нин удждон кыпöдöмысь, да бать-мам нимсянь аттьöалiсны ичöт класса челядьöс дон босьттöг вердöм котыртöмысь.

В.Гайзер чолöмалiс интаса велöдысьясöс, да на пыр и республикаса став педагогöс профессиональнöй праздникöн да пасйис, мый «аскиа луныс, кыдзи Коми Республикалöн, сiдзи и страналöн ставнас, налöн удж сайын».